ORDE do 13 de abril de 2011 sobre a aprobación definitiva da modificación puntual do Plan Xeral de Ordenación Urbana do Concello de Lugo, nas marxes da rolda do Carme.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 28/04/2011

O Concello de Lugo remite o proxecto de modificación puntual referido, para os efectos da súa aprobación definitiva, conforme o artigo 85º.7 en relación co artigo 93º.4, da Lei 9/2002, do 30 de decembro, de ordenación urbanística e protección do medio rural de Galicia.
Antecedentes.
1. A Consellería de Medio Ambiente, Territorio e Infraestruturas, con data do 22 de decembro de 2009, ditou orde sobre esta modificación, pola que se acordaba non outorgarlle a aprobación definitiva, determinando unha serie de observacións a emendar, en esencia:
-Necesidade de xustificar o interese público.
-Necesidade de redacción dun plan especial para a ordenación detallada dos terreos vencellados aos bens de interese patrimonial.
2. Con data do 23 de setembro de 2010, a Dirección Xeral de Patrimonio emitiu informe favorable sobre esta modificación.
3. O Concello Pleno de Lugo, con data do 8 de novembro de 2010, acordou aprobar provisionalmente esta versión, para dar cumprimento á citada Orde da CMATI e mais o informe da Consellería de Cultura.
Á vista do indicado constátase que o expediente cumpre, respecto da documentación e tramitación administrativa, as determinacións contidas nos artigos 85º e 93º.4 da LOUG.
Informe.
Logo de analizar a documentación remitida polo Concello de Lugo, e á vista da proposta literal que nesta mesma data emite a Secretaría Xeral de Ordenación do Territorio e Urbanismo, cómpre sinalar:
1. Na anterior Orde da CMATI de 22-12-2009, exixíase a redacción dun Plan especial de protección, á vista das observacións ao respecto realizadas no informe da Dirección Xeral de Patrimonio da Consellería de Cultura do 3 de febreiro de 2009.
2. No novo Informe da Dirección Xeral de Patrimonio do 23-9-2010, dáse a conformidade á nova proposta do proxecto de modificación puntual na que, as obras se supeditan á redacción de estudos de detalle; que, con base no establecido nas ordenanzas de aplicación, requirirán da autorización previa da Dirección Xeral de Patrimonio.
3. En todo caso, non semella axeitada a posibilidade de permitir construcións e vías rodadas no solo cualificado como zona verde, tal como figura na ordenanza 12.
Ao abeiro do establecido no artigo 89º da LOUG, e no artigo 3º do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, a competencia para resolver sobre a aprobación definitiva dos plans xerais de ordenación municipal lle corresponde ao conselleiro de Medio Ambiente, Territorio e Infraestruturas.
Resolución.
Visto canto antecede, e de acordo co establecido no artigo 85º.7 a) da Lei 9/2002, do 30 de decembro, de ordenación urbanística e protección do medio rural de Galicia,
RESOLVO:
1º. Outorgar a aprobación definitiva á modificación puntual do PXOU de Lugo, nas marxes da Rolda do Carme, condicionada a que nas parcelas cualificadas como espazos libres e zonas verdes da Ordenanza 12, non se permitirán edificacións nin vías rodadas.
2º. Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10º e 46º da Lei 29/1998, do 13 de xullo, reguladora da xurisdición contencioso-administrativa.
3º. De conformidade co disposto polos artigos 92º da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
4º. Notifíquese esta orde ao concello e publíquese no Diario Oficial de Galicia.
Santiago de Compostela, 13 de abril de 2011.
Agustín Hernández Fernández de Rojas
Conselleiro de Medio Ambiente, Territorio
e Infraestruturas